ועדת הכלכלה, כנסת 18, פרוטוקול מספר 920, 2012-07-17 11:30

כרמל שאמה-הכהן: צהריים טובים.

כרמל שאמה-הכהן: אנחנו פותחים את ישיבת ועדת הכלכלה.

כרמל שאמה-הכהן: על סדר-היום: מכתב הטענות של "רשת" כנגד "קשת" על הפרת חוק ותנאי הזיכיון בהפעלת ערוצים 24 ו-20.

כרמל שאמה-הכהן: מנכ"ל "רשת", הוועדה תשמח לשמוע מה הוביל אתכם לשלוח את המכתב הזה.

אבי צבי: בסדר, יש לי מצגת של ארבע וחצי שעות פחות או יותר.

לאה ורון: אנחנו מאפשרים פה רק של חמש שעות.

אבי צבי: דבר ראשון, אני רוצה להודות לוועדת כלכלה שזימנה אותנו לישיבה הזאת.

רוברט אילטוב: - - -

כרמל שאמה-הכהן: שנייה.

כרמל שאמה-הכהן: אי-אפשר כל דיון שאתה תיכנס, ואתה רוצה לדבר.

כרמל שאמה-הכהן: אבל בוא, דבר.

רוברט אילטוב: אני מצטער, פשוט יש לי בחינה בשעה 13:00, ויש לי עוד דרך.

כרמל שאמה-הכהן: מה היה בבוקר, אני רוצה לדעת, שעזבת אותנו?

כרמל שאמה-הכהן: עכשיו בחינה?

רוברט אילטוב: היו לי פגישות.

נחמן שי: קודם כול, אני רוצה לאחל לך שתצליח בבחינה.

נחמן שי: ותיסע לאט.

נינו אבסדזה: המון בהצלחה, זה הכי חשוב.

כרמל שאמה-הכהן: בהצלחה.

רוברט אילטוב: תודה רבה.

רוברט אילטוב: אני הבנתי ש"רשת" פנתה לרשות השנייה במכתב תלונה, וזה המקום שבו הנושא הזה צריך להיות נדון.

רוברט אילטוב: אני חושב שאנחנו כחברי כנסת לא צריכים להיכנס לסכסוכים בין שתי חברות מסחריות, אם כי אני חושב שאנחנו צריכים כן להיכנס לנושא אחר לגמרי, שזה הכשל בשוק התקשורת ולמה נגרמים ההפסדים.

רוברט אילטוב: הסיפור הזה של תחרות והתנכלות זו או אחרת, אני לא חושב שזה המקום.

רוברט אילטוב: יש גוף סטטוטורי, הוא צריך לבחון את הדבר הזה, ובזה אני רוצה לסיים.

רוברט אילטוב: אני באמת לא רוצה להיכנס לוויכוח עסקי בין שתי החברות האלה.

רוברט אילטוב: תודה.

נחמן שי: אני מצטרף לדבריו, אבל אני רוצה לשמוע בכל זאת, ואחר כך אני אביע את דעתי, גם על העניין עצמו.

נינו אבסדזה: אני גם מצטרפת, אבל רוצה לשמוע.

כרמל שאמה-הכהן: עדיף לשמוע ואחרי זה לחוות דעה.

רוברט אילטוב: אני מתנצל שאני לא יכול לשמוע את זה.

נחמן שי: סע בשלום ושמור על עצמך.

כרמל שאמה-הכהן: כן, בבקשה.

אבי צבי: אז אני רוצה להגיד שוב, תודה שזימנתם אותנו, זה מרענן.

אבי צבי: אנחנו נמצאים באין-סוף מאבקים לאורך השנה.

אבי צבי: ישבנו בחדר הזה עשרות פעמים בשנתיים האחרונות, ואני מרגיש שזאת פעם ראשונה שלמכתב תמים ששלחנו לרשות השנייה, בתקשורת השוטפת שלנו עם הרשות השנייה, ועדת הכלכלה אומרת: רגע, זה נשמע חמור, תעצרו, בואו נסתכל על זה גם.

אבי צבי: כפי שתראו תיכף במצגת, אני לא מדבר על תחרות.

אבי צבי: זה לא סכסוך עסקי בין "רשת" ל"קשת", אין סכסוך עסקי בין "רשת" ל"קשת", אנחנו מתחרים בכל יום.

אבי צבי: אגב, אם מדברים על תחרות אז "רשת" היא אולי החברה היחידה שמתחרה בשוק הזה.

אבי צבי: אנחנו לא מדברים על תחרות, אנחנו מדברים על כללים, על תקנות, על חוקים ועל הדרך שבה צריך לאכוף אותם.

אבי צבי: ואנחנו ננסה לשכנע אתכם שתחת המעטפת של ערוץ-24, ערוץ מוזיקה במקורו, מתנהל מהלך מאוד מקולקל שמשפיע על כל שוק הטלוויזיה המסחרית.

אבי צבי: זה נשמע מצחיק עכשיו, אני מקווה שנוכל להוכיח את זה בהמשך.

אבי צבי: עוד דבר אחד אחרון שאני רוצה להגיד: אני לא עורך-דין, אז אני אציג את זה בשיטה הרגילה שלי, עם הנשמה שלי ועם התשוקה שלי, אז אל תכעסו עלי.

אבי צבי: אני אעמוד ברשותכם.

אבי צבי: מבלי להיות עורך-דין, אני מקריא מהכללים והתקנות.

אבי צבי: סעיף 5 לכללי הרשות השנייה: "יקפיד בעל זיכיון שלא יהיה בשידוריו כדי לקדם, במישרין או בעקיפין, את עניינם האישי, הכלכלי או הציבורי, שלו או של מנהל בעל עניין בו".

אבי צבי: אם "רשת" רוצה, גם אם היא רוצה, אסור לה לקדם עסקים שלה או של הבעלים שלה.

אבי צבי: זה החוק, זה הכלל.

אבי צבי: הלאה.

אבי צבי: אני קופץ למטה.

אבי צבי: פה אנחנו מקריאים מתוך האישור שהרשות השנייה נתנה לצורך הגדלת ההחזקות של "קשת" בערוץ-24: "לא ייעשה שימוש ב'שידורי קשת' בערוץ-2 לקידום שידוריה בערוץ-24".

אבי צבי: אסור בערוץ-2 לקדם, זה האישור שהרשות השנייה נתנה, אסור לקדם את ערוץ-24, נקודה.

אבי צבי: זה פשוט, זה כתוב.

אבי צבי: ברשות השנייה באתר האינטרנט פרסמו רציונל למתן האישור הזה, וכתבו: "הרשות מדגישה כי תקפיד על כך שלהגדלת ההחזקה לא תהיה כל השפעה על תוכן השידורים בשידורי הזכיינית בערוץ-2, וכי הזכיינית לא תעשה שימוש פסול לקידום תוכניותיה".

אבי צבי: אנחנו מיד נראה איך גם הרציונל הזה לא מחזיק יותר מים.

אבי צבי: בקבלת תשדירי פרסומות – זה אולי לא לוועדת כלכלה, זה אולי לוועדה אחרת, אולי הגבלים עסקיים, אולי ביקורת המדינה, אולי המשטרה, אני לא יודע – "בקבלת תשדירי פרסומות לשידור, לא ייתן מורשה לשידורים עדיפות לתשדירי הפרסומות רק בשל כך שאותו תשדיר הופק בידי המורשה לשידורים או מי מטעמו".

אבי צבי: אסור לתעדף פרסומות שלי יש קשר אליהן.

אבי צבי: זה הכלל, זה החוק, מה לעשות.

אבי צבי: אסור לי לתת יתרון לנכס שלי על פני מתחרה שלי או על כל גוף אחר.

אבי צבי: להלן הנתונים.

אבי צבי: אני אספר את זה כסיפור, כדי שזה יהיה פשוט.

אבי צבי: תחנת טלוויזיה קיימת בשביל לעשות תוכן, אנחנו קיימים בשביל לייצר תוכן, תוכן איכותי נקרא לזה.

אבי צבי: ערוץ-24 מייצר תוכן, אלה נתונים של הרבעון הראשון.

אבי צבי: אגב, הוא מייצר תוכן נהדר.

אבי צבי: נכון, זה כבר לא תוכן של מוזיקה, כי נתנו כל מיני אישורים והיתרים, ועכשיו זה Broadcaster לכל דבר, אבל הוא מייצר תוכן.

נחמן שי: אבי, נועדתם לעשות כסף באמצעות טלוויזיה.

נחמן שי: בואו לא נטעה.

נחמן שי: אתם ערוץ מסחרי, והייעוד שלכם לעשות כסף.

כרמל שאמה-הכהן: הוא לא אמר משהו אחר.

נחמן שי: הוא אמר: לעשות תוכן.

נחמן שי: אני לא אומר שזה רע, רק צריך לזכור.

אסף אמיר: נחמן, רק כסף?

אסף אמיר: נחמן, לא מתאים.

אבי צבי: אחד, אני מבקש נורא, אני אסתדר.

אבי צבי: ושניים, אתה צודק באלף אחוז, ואני אגיע לזה.

אבי צבי: אני מספר רגע מעגל של טלוויזיה מסחרית.

אבי צבי: אתה מכיר את זה יותר טוב ממני, אתה יכול ללמד אותי.

נחמן שי: אני יודע.

נחמן שי: אבל זה כסף.

אבי צבי: מיד אני מגיע לכסף.

אבי צבי: אנחנו מייצרים תוכן, ערוץ-24 מייצר תוכן נהדר.

אבי צבי: שימו לב איך נראה הרבעון הראשון של ערוץ-24.

אבי צבי: ימי השידור של "קשת" – ראשון, שני, שלישי – מורכב משידורים חוזרים, ימי השידור של "רשת" מורכב מתוכנית הדגל שלהם: "אייל גולן קורא לך" – רביעי, חמישי, שבת.

אבי צבי: עלא כיפק, אבי, אז מה אתה רוצה.

אבי צבי: נלך עוד אחד קדימה ונראה, שכשמסתכלים על כל היום, על השבוע האחרון – לא רבעון ראשון, זה השבוע האחרון – כל מה שבכחול זה שידורים ראשונים, כל מה שבאדום זה שידורים חוזרים.

אבי צבי: הנה לפניכם השידורים החוזרים בפריים-טיים של ערוץ-24 בימים ראשון, שני, שלישי.

אבי צבי: ואיך נראים הימים רביעי עד שבת?

אבי צבי: הם נראים אחרת.

אבי צבי: אתם רואים את הכחולים, ואתם רואים עוד משהו יפה, אתם רואים את הירוקים.

אבי צבי: הירוקים, אני חוזר לכללים שהקראתי לפני דקה, אלה מוצרים של "קשת" מהפריים-טיים של "קשת": "רמזור", "כוכב נולד", בשבוע הספציפי הזה אין אבל יש גם "סברי מרנן", יש אוסף של מוצרים שמשודרים בערוץ-24.

אבי צבי: אגב, "כוכב נולד" משודר כדי לקדם את "כוכב נולד" בערוץ-2 ולהיפך.

אבי צבי: אז זה תוכן איכותי.

אבי צבי: אני אומר: עלא כיפק, ערוץ-24, ערוץ נהדר, עושה תוכן איכותי.

אבי צבי: כן, הוא בוחר לשדר את זה רק בימים של "קשת", לא בימים של "רשת".

אבי צבי: עד כאן לא קרה כלום, מה הטענה שלך, אבי?

אבי צבי: את התוכן הזה אנחנו לוקחים ואנחנו מקדמים, אנחנו מוכרים אותו.

אבי צבי: יש לנו שני כלים בשביל לקדם תוכן.

אבי צבי: אחד זה פרומואים – פרסומות במקרה של ערוץ-24 – ושניים, בתוך התוכניות: בתוכניות הבוקר, בתוכניות הערב, במהדורות החדשות.

אבי צבי: אנחנו עושים קידומים אינטליגנטיים של התוכן כדי להגיד לצופה: שים לב, יש תוכנית, תבוא לראות.

אבי צבי: בבקשה.

אבי צבי: "אייל גולן קורא לך" קודם בערוץ-2 – בערוץ שלי, בתחנה שלי, אני שותף בה, במותג שלי – באותו היקף כמעט כמו המותג הטלוויזיוני הכי חזק במדינת ישראל: "האח הגדול".

אבי צבי: "האח הגדול" קיבל קידום בערוץ-2, קיבל פרומואים, באותו היקף כמו "אייל גולן".

אבי צבי: יש רק הבדל אחד: אחד, אסור לקדם עסק אחר שבבעלותי, זה דיברנו.

אבי צבי: שניים, הקידום של "אייל גולן" שולח את הצופים מהפלטפורמה של ערוץ-2 החוצה לפלטפורמה אחרת, החוצה לערוץ-24.

אבי צבי: אנחנו רואים את זה בלוח השידורים שראינו לפני דקה.

כרמל שאמה-הכהן: יש לי שאלה לגבי מחירי הפרסום.

אבי צבי: אני מגיע.

אבי צבי: מה שאמרתי עכשיו זה עוד כלום.

אבי צבי: מה זה מעניין, אבי, באמת אתה נשמע קצת בכיין.

אבי צבי: מה זה עניינך כמה הם מקדמים את "האח הגדול"?

אבי צבי: זה ענייני כי הם שולחים את הצופים החוצה, אבל תראו את הנתון הזה.

אבי צבי: ערוץ-24 הוא הגוף העסקי המפרסם בטלוויזיה השלישי-הרביעי בגודלו במשק, שימו לב מה אני אומר, במשק.

אבי צבי: נלך שקף אחד קדימה.

אבי צבי: אלה רשימת המפרסמים של "קשת", לא של "רשת", חציון אחד, חציון ראשון של 2012.

אבי צבי: שימו לב: "פרוקטר

כרמל שאמה-הכהן: זה שווי הפרסום?

אבי צבי: זה שווי הפרסום, זה "יפעת בקרת פרסום".

נחמן שי: הוא מפרסם הרבה, הוא משלם מעט.

נחמן שי: כך הוא אומר.

אבי צבי: אבל שימו לב: "אסם" וערוץ-24 מוכרים באותה מידה.

אבי צבי: האם הם משלמים את אותו המחיר או שיש פה תעדוף?

אבי צבי: האם המחיר של ערוץ-24 יותר נמוך, או האם זה שערוץ-24 הפסיד בשנה שעברה 70,000,000 שקל, הרי הוא לא הפסיד 70,000,000 שקל, אז אולי הוא לא שילם את זה?

כרמל שאמה-הכהן: הוא יכול לתת לו מחיר יותר נמוך?

אבי צבי: הוא נתן לו, זאת עובדה.

אבי צבי: הרי אם לא מופיע בדוחות הכספיים של ערוץ-24 9,000,000 דולר תקציב שיווק בערוץ-24, אז הוא נתן לו מחיר יותר טוב.

אבי צבי: אני מוכן להתערב, אני לא מכיר את הנתונים, שזה גם לא רשום ב-2,000,000 דולר.

אבי צבי: אני מוכן להתערב על זה.

כרמל שאמה-הכהן: לפי מה שאתה אומר, היינו צריכים גם נציג של רשות המיסים.

אבי צבי: אני חושב שאתה צריך רשות המיסים, הרשות להגבלים עסקיים, משטרת ישראל.

אבי צבי: חברים, זו הפרה של החוק, יש פה תעדוף של מפרסם.

נחמן שי: רגע, אם משטרת ישראל, למה לא תגיש תלונה למשטרה?

נחמן שי: הזכרת פעמיים משטרה.

אבי צבי: תרשה לי.

אבי צבי: עדיין, מה אתה מתבכיין, אבי?

אבי צבי: למה אני ממשיך להתבכיין, עד עכשיו אני לא מבין מה אתה רוצה ממני.

אבי צבי: למה אני מתבכיין?

אבי צבי: מה אכפת לי?

אבי צבי: אכפת לי כי שלחו את הצופים החוצה.

אבי צבי: אז מה?

אבי צבי: מה אכפת לי שהוא מקדם את 24?

אבי צבי: אתה לא רוצה לקדם ערוצים שלך?

אבי צבי: לא, אין לי, אני מצטער.

אבי צבי: גם אם היה לי לא, לא הייתי מצליח כנראה להגיע לדרגת האומנות הזאת.

אבי צבי: אבל בוא נלך רגע קדימה.

אבי צבי: אסור גם במפורש, באישור שנתנה הרשות השנייה, לעשות קידום תוך תוכניתי.

אבי צבי: אני מציע לכם לפתוח את תוכנית הבוקר של "קשת" ולראות.

אבי צבי: גם בתוכנית הראשונה וגם בתוכנית השנייה בבוקר: יש פינות, יש אורחים, מערוץ-24, מערוץ-20, שאומרים: חברים, מחר בערב יש בערוץ-24.

אבי צבי: "קשת" יותר נבזית מזה, ואני מצטער שאני משתמש במלה נבזית.

אבי צבי: "קשת" גם מקדמת תכנים של ערוץ-1 בימים לא שלה.

אבי צבי: היא עושה אייטם על סרט דוקומנטרי בערוץ-1 ביום חמישי ב-21:00.

אבי צבי: חברים, מי שולח צופים מהמסך שלו למסך אחר?

אבי צבי: איפה נשמע דבר כזה?

אבי צבי: אבל אנחנו יושבים בשקט, עדיין לא העברתי שום מסר.

אבי צבי: נחמן, עוד לא אמרתי כלום.

נחמן שי: לא לא, אני שומע אותך בקשב רב.

אבי צבי: אז כל הקידום הזה עובד.

אבי צבי: רגע, אולי עוד מלה אחת.

אבי צבי: אלה המוצרים שכולכם מכירים, המוצרים הטלוויזיוניים הפופולריים בישראל, האיכותיים בישראל, הטובים בישראל, הם משודרים בערוץ-2 ובערוץ-24.

אבי צבי: רק שתכירו, הם משודרים בשני מקומות.

נחמן שי: מותר להעביר תוכניות מערוץ-2?

אבי צבי: לא, הראיתי את הכלל, אסור.

כרמל שאמה-הכהן: עוד מעט נשמע את הרשות השנייה.

אבי צבי: אז אמרתי: עשינו את הקידום, נכון, "קשת" שולחת את הצופים בימים שלי החוצה.

אבי צבי: עדיין אני לא מבין: אבי, מה אתה רוצה?

אבי צבי: אז תראו מה קורה לנו.

אבי צבי: כשעושים תוכן איכותי ומקדמים אותו ב-9,000,000 דולר, מקדמים אותו ביותר ממה שמקדמים את "קוקה קולה" בישראל, תראו מה התוצאה שקורית.

אבי צבי: יש רייטינג, אנחנו מתפרנסים מרייטינג.

אבי צבי: הכול כסף, נחמן, המטרה שלנו היא לייצר רייטינג.

אבי צבי: הנה הרייטינג של ערוץ-24 בפריים טיים, בחציון הראשון של 2012.

אבי צבי: בראשון, שני, שלישי – 0.4.

אבי צבי: חברים, מה זה 0.4?

אבי צבי: יש 15 ערוצים יותר גדולים מזה, מה אתה מתבכיין?

אבי צבי: אבל בימים של "רשת" – 1.8, שתי נקודות.

כרמל שאמה-הכהן: כמעט פי חמש.

אבי צבי: חברים, שתי נקודות.

אבי צבי: טוב, זה ברור.

אבי צבי: אם התוכן האיכותי שם, והוא מקודם ב-9,000,000 דולר, איך לא יהיה לפחות שתי נקודות?

אבי צבי: אולי אני צריך לתקן את המלה, אולי התוכן לא איכותי אם זה רק שתי נקודות.

אבי צבי: כנראה שהתוכן לא איכותי.

אבי צבי: ב-9,000,000 דולר היה צריך לעשות הישגים יותר טובים.

אבי צבי: אבל נלך קדימה.

אבי צבי: "האח הגדול".

אבי צבי: תראו איזה פלא.

אבי צבי: יש ערוץ, קוראים לו ערוץ-20, "האח הגדול".

אבי צבי: הוא פתוח, תגידו לי אתם, שבעה ימים בשבוע, 24 שעות ביממה.

אבי צבי: נכון, זה המנוי שאנחנו קונים.

אבי צבי: זה נכון, חוץ מיום ראשון, שני, שלישי, שם סוגרים את הערוץ הזה.

אבי צבי: בין 21:00 ל-23:00 זה לא מסתדר בדיוק.

אבי צבי: זה לא מסתדר כי זה פוגע בשידורים של "קשת", אז סוגרים את הערוץ.

אבי צבי: תיכף אני אראה לכם דוגמאות למתי הם סגרו ומתי הם פתחו, אתם תהיו המומים, אתם תבינו שמה שעושים, זה מנסים לפגוע בנו.

אבי צבי: נחמן, אני לא רוצה לאבד אותך עכשיו.

אבי צבי: באמת, אני ארבע דקות מלסיים.

אבי צבי: זה חשוב לי.

נחמן שי: אני שומע.

נחמן שי: תאמין לי, אבי.

כרמל שאמה-הכהן: רגע, תראה לנו את הנתון הקודם של "האח הגדול".

אבי צבי: 2.9 בימים של "רשת", 1 בימים של "קשת".

אבי צבי: אתם שואלים: איך אם הם סוגרים את הערוץ, הם בכל זאת עושים 1?

אבי צבי: זה נורא פשוט, אנחנו מדויקים, אנחנו מייצרים לכם את הפריים.

אבי צבי: הם פותחים את זה לפני שהפריים נגמר, ושמה הם עושים מספיק נקודות כדי שבכל זאת יהיה נקודה.

אבי צבי: בתדרוכים לעיתונים שצצו בימים האחרונים, היו תדרוכים שאומרים: תראה, "רשת" חלשה, היא נפגעת ברייטינג, המוצרים שלה לא עמידים, אז היא מתבכיינת.

אבי צבי: זה נורא קל, נורא כיף להגיד: "רשת" המתבכיינת.

אבי צבי: חברים, כל הנתונים שהצגתי לכם זה הרבעון הראשון.

אבי צבי: ברבעון הראשון הייתי בגודל של "קשת".

אבי צבי: המוצר שלי היה "דה ווייס" שהרייטינג שלו יותר טוב משתי העונות האחרונות של "כוכב נולד", והמוצר שלי זה "המרוץ למיליון", שהרייטינג שלו היה יותר טוב מ"כוכב נולד".

אבי צבי: אגב, לטעמי גם יותר איכותי, יותר מעניין, יותר כיפי, אבל זאת הדעה האישית שלי.

אבי צבי: עכשיו תסתכלו.

אבי צבי: אני עושה ב"דה ווייס" 34.9.

אבי צבי: זה מספר יותר גבוה מכל "כוכב נולד" בתולדות "כוכב נולד", עשר עונות הם לא פגשו את המספר הזה.

אבי צבי: זה ממוצע עונתי.

אבי צבי: עשר עונות של עשייה טלוויזיונית הם לא פגשו את המספר הזה.

אבי צבי: אבל תראו מול מה אני מתמודד – אני הייתי מוחק את הצחוק מהפנים – תסתכלו מה הם עושים מול "דה ווייס".

אבי צבי: אני מול ה-35 נקודות האלה, נותן שלוש נקודות, ארבע נקודות, ל"אח הגדול", ו-3 נקודות ל"אייל גולן קורא לך".

אבי צבי: זאת אומרת, שבע נקודות מפוטנציאל ההכנסות שלי הופנו על-ידי "קשת" החוצה.

אבי צבי: זה לא הפריע לי להיות יותר גדול מ"כוכב נולד", לא קרה כלום.

נחמן שי: תסביר רגע.

נחמן שי: ביום שאתה משדר את "המרוץ" ב-34.9 בממוצע, אתה משווה מה הם משדרים באותו זמן בערוץ-24.

אבי צבי: ב-24 ו-20 משדרים את התוכניות שלהם, והם גונבים לי שבע נקודות.

נחמן שי: 1.2 ו-0.7.

כרמל שאמה-הכהן: 3 ו-4.

אבי צבי: רגע, לא, זה "המירוץ למיליון".

אבי צבי: זה "דה ווייס", לקחו לי שבע נקודות.

אבי צבי: פה לקחו לי שתי נקודות.

אבי צבי: אבל רגע, סטופ, הנה "כוכב נולד".

אבי צבי: "כוכב נולד" – אין "האח הגדול" באותה תקופה, אפס – ומה לעשות, כשמשדרים שידורים חוזרים בערוץ-24 אז עושים 0.2, 0.4.

אבי צבי: אני משלם שבע נקודות ל"קשת".

אבי צבי: ל"קשת", חברים, לא לתוכן, ל"קשת".

אבי צבי: והם משלמים 0.2, 0.4.

אבי צבי: בוא נלך קדימה.

אבי צבי: אני מרכז לכם את הנתונים כמו שהם.

אבי צבי: לא, זה סיפור אחר.

אבי צבי: כש"קשת" יצאה לדרך עם ערוץ-20 היא סגרה אותו בראשון ושלישי, בשני היא השאירה אותו פתוח.

אבי צבי: לא היתה לה ברירה, אין "האח הגדול".

אבי צבי: היא ראתה את הפגיעה ותיקנה, וסגרה אותו גם ביום שני.

אבי צבי: זאת אומרת, גם "קשת" יודעת את הפגיעה ועל עצמה היא מגינה.

אבי צבי: בבקשה, אלה נתונים של "קשת" בתאריכים 2 בינואר עד 9 בינואר, שבוע אחד, שבו הם שידרו את "האח הגדול", השאירו אותו פתוח בערוץ-20, תראו מה קרה.

אבי צבי: הרייטינג של "קשת" היה 17.6, קצת יותר נמוך מ"רשת", ו-4.5 ב"אח הגדול".

אבי צבי: הם מיד הבינו שיש פה בעיה, הם לא יכולים להתמודד מול עצמם.

אבי צבי: הם עשו תיקון.

אבי צבי: הם המציאו תוכנית פריצה ל"אח הגדול" ביום שני, וזה היווה תירוץ מצוין לסגור את "האח גדול" מיד אחרי עד רבע ל-11.

אבי צבי: והנה הנתונים.

אבי צבי: "קשת" מזנקת ל-27.8 וערוץ "האח הגדול" יורד ל-1.3.

אבי צבי: כשהם זיהו את מה שהם עושים לעצמם, הם תיקנו, אז עלי לא להגן?

אבי צבי: אבל עזוב, אבי, אתה ממשיך להתבכיין.

אבי צבי: מה הפואנטה שלך?

אבי צבי: מה אתה רוצה להגיד?

אבי צבי: תוכיח פה שזה לא תחרות.

אבי צבי: אז אני אנסה להוכיח.

אבי צבי: עכשיו אני מגיע למה שאתה אמרת, נחמן, ואני מסיים.

אבי צבי: בשביל מה אנחנו עושים תכניות טובות, מקדמים אותן ועושים רייטינג?

אבי צבי: לייצר הכנסות.

אבי צבי: אנחנו רוצים לייצר הכנסות.

אבי צבי: זאת אומרת, ביום שאני מייצר רייטינג, זה היום שבו אני רוצה למכור את הפרסום.

אבי צבי: איך אני מייצר הכנסות?

אבי צבי: נקודת רייטינג כפול מחיר שווה הכנסה.

אבי צבי: זאת אומרת, אם זאת תחרות ואם אני מתבכיין על תחרות, הרי שמה שאנחנו צריכים לראות, זה שלפחות מוכרים פה פרסום כמו חיות.

אבי צבי: אז הנה הנתונים.

אבי צבי: חברים, ברבעון הראשון של השנה, צד שמאל, "קשת" ו"רשת" מכרו פרסומות בערוץ-2 באותו היקף, כ-28 דקות.

אבי צבי: באותה תקופה בדיוק בערוץ-24 בימים ראשון, שני, שלישי, מכרו 33 דקות.

נחמן שי: מתי?

נחמן שי: באיזו יחידת זמן?

אבי צבי: רבעון שלם.

אבי צבי: רבעון ראשון: 1 בינואר עד 31 במרץ.

אבי צבי: והנה באותה תקופה, בימים ראשון, שני, שלישי, בערוץ-24, איפה שהרייטינג הוא 0.4 מכרו 33 דקות, יותר מערוץ-2 ביום, ובימים רביעי עד שבת אי-אפשר לקנות פרסומות, רק שמונה דקות.

כרמל שאמה-הכהן: אני הבנתי את המשמעות.

כרמל שאמה-הכהן: תסביר לוועדה את המשמעות של הנתון הזה.

כרמל שאמה-הכהן: מה המניפולציה פה?

נחמן שי: בתוך כמה זמן 32 דקות?

אבי צבי: אני אסביר שוב.

נחמן שי: אסור לך לקום.

כרמל שאמה-הכהן: תקום, זה בסדר.

כרמל שאמה-הכהן: העיקר שאנחנו נבין, יותר חשוב מאשר שהפרוטוקול יבין.

אבי צבי: אני אהיה נורא ברור.

אבי צבי: אנחנו מייצרים רייטינג, עשינו 10 נקודות רייטינג.

אבי צבי: אנחנו מוכרים כל נקודת רייטינג ב-100 שקל.

אבי צבי: אנחנו מכפילים עשר ב-100 ההכנסה שלנו היא 1,000.

אבי צבי: מה החוכמה?

אבי צבי: החוכמה היא איפה שאתה עושה רייטינג למכור דקות פרסום.

אבי צבי: כי אם אני אעשה רק שתי נקודות רייטינג ואני אמכור ב-100 שקל, אני אעשה רק 200 שקל, וכך הלאה.

אבי צבי: זאת אומרת שאיפה שהרייטינג שלי גבוה, אני צריך שם למכור את דקות הפרסום.

אבי צבי: לפרסום יש עוד בעיה.

אבי צבי: כשעושים פרסום הרייטינג יורד.

אבי צבי: למה?

אבי צבי: כי יש "ברייק" והצופה הולך לערוץ אחר.

אבי צבי: אז המטרה, כדי לשמור על רייטינג גבוה, לעשות כמה שפחות פרסום.

אבי צבי: הנה "קשת", עושה תוכן טוב, רק על הימים שלי, מקדמת אותו כמו "קוקה קולה", לימים שלי, הכול על הימים שלי, מגינה על עצמה לאורך הזמן.

אבי צבי: וכשזה מגיע לכסף, לתרגום של הכסף, היא גם מוותרת על הכסף.

אבי צבי: זאת אומרת, אם בערוץ-24 הפוטנציאל מכירות ליום עומד על 32 דקות, כי הנה בראשון, שני, שלישי, ברבעון הראשון, הם מכרו 32 דקות.

אבי צבי: הנה ברבעון הראשון בערוץ-2 הם מכרו 28 דקות.

אבי צבי: הוא עומד על 32 דקות.

אבי צבי: מכיוון שערוץ-24 תפקידו להזיק ל"רשת", הם סגרו אותו בימים של "רשת" ואמרו: פה אנחנו לא מוכרים פרסום, לא נוח לנו.

אבי צבי: בתוכנית הדגל, ב"אייל גולן", איפה שעושים את הרייטינג, ב-1.8 – לא ב-0.4 – לא, אנחנו לא צריכים את הכסף הזה, על הכסף הזה נוותר.

אבי צבי: חברים, כל הרציונל, כל השימוש בערוץ הזה, זה כדי להזיק לי.

אבי צבי: אני הולך מהר קדימה, אני מסיים, כי אני אראה לכם שאני לא הנפגע היחידי, אני לא יודע למה אני נואם פה.

אבי צבי: אם אני הייתי 231 ערוצים אחרים שמשדרים בפלטפורמה של הכבלים והלוויין הייתי בא ומציג במקומם.

אבי צבי: אבל אם הריכוז זה על חציון ראשון, כדי שאף אחד לא יגיד שאני עושה מניפולציה, ברבעון הראשון, בימים ראשון, שני, שלישי, ערוץ-24 מוכר 33 דקות פרסום ממוצע, ובימים של "רשת" 15 דקות, חצי מהפרסום.

אבי צבי: לא מוכרים פרסום, היום זה יום של "רשת", אנחנו צריכים את הרייטינג במטרה לפגוע בהם, אנחנו לא מוכרים לך פרסום.

אבי צבי: נלך קדימה.

אבי צבי: כל ההכנסות האלה שצריכות לייצר רווח, שצריכות לייצר עוד פעם תוכן איכותי, נקטע פה, כי מה לעשות, ערוץ-24 לא מייצר רווח.

אבי צבי: הוא כל כך לא מייצר רווח, שהוא בא לרשות השנייה, הוא הולך למועצת הכבלים והלוויין והוא אומר: תראו, ממוזיקה אי-אפשר לעשות כסף.

אבי צבי: אנחנו צריכים להיות "לייף סטייל", ומקבל אישורים ל"לייף סטייל".

אבי צבי: אבל זה לא משפיע על ההיגיון העסקי.

אבי צבי: נלך קדימה.

אבי צבי: אני מצטט, אני לא יודע כמה הם מפסידים, המקורות שלי אומרים שערוץ-24 הפסיד בשלוש שנים האחרונות כ-30,000,000 שקל.

אבי צבי: זה בסדר, זה נשמע לי סביר.

אבי צבי: אם זורקים דקות פרסום לפח אז מפסידים, מה לעשות.

אבי צבי: סך הכול מצטבר יש 60,000,000 שקל, לכי קדימה פה, אני רוצה לסיים.

אבי צבי: אני רק רוצה לטפל בעוד טענה אחת.

אבי צבי: אם לא הוכחתי קודם שהתוכן שלי יותר חזק מהתוכן שלהם כשאין תחרות, אם לא הצלחתי להוכיח במספרים, יכול להיות שלא הצלחתי, אז אני רוצה להראות לכם מה קורה כששמים מוצר זהה.

אבי צבי: "תוכנית חיסכון" רצה חמישה ימים בשבוע באותה שעה, "המהדורה המרכזית" רצה חמישה ימים.

אבי צבי: מי שצריך לנאום פה זה אבי וייס.

אבי צבי: הוא לא יכול מול הבעלים שלו, אבל הוא צריך להגיד: חבר'ה, "קשת" פוגעת במותג "חברת החדשות".

אבי צבי: תסתכלו על המספרים.

אבי צבי: הנה ימי השידור של "רשת".

אבי צבי: יש "אייל גולן קורא לך", "אייל גולן קורא לך" – שידור ראשון.

אבי צבי: "המהדורה המרכזית" עושה 23, ערוץ-24 עושה 4 נקודות רייטינג.

אבי צבי: הנה התאריכים של "קשת", אותו שבוע בדיוק, אותו לוח משדרים, רק יש "אייל גולן קורא לך" – תסתכלו על המלה פה – "לקט", שידור חוזר.

אבי צבי: שמים "לקט", ותראו מה קורה ב"לקט": 24 צונח בשלוש נקודות ו"המהדורה המרכזית" עולה בשלוש נקודות.

אבי צבי: מה?

אבי צבי: אבל זה אותו מוצר?

אבי צבי: כן, רק שפה יש תחרות ופה אין תחרות.

אבי צבי: פה יש תחרות שלא מוכרים בה פרסומות, מקדמים אותה ב-9,000,000 דולר, יש לה בעל בית עשיר וחזק, ופה אין.

אבי צבי: נלך רגע, נראה את אותם נתונים, רק ב"תוכנית חיסכון".

אבי צבי: אני לא ארחיב, אבל אתם רואים שזה אותם מספרים.

אבי צבי: פגיעה של 2.5 נקודות ב"תוכנית חיסכון", זה המותג המשותף שלנו.

אבי צבי: "קשת" נלחמה פה על "חברת החדשות", טרטרה אותנו לכנסת 20 פעם על "חברת החדשות" וזה מה שהיא עושה ל"חברת החדשות" במהלך השבוע.

אבי צבי: זה מה שהיא עושה בשביל ערוץ-24 שלא רוצה להרוויח, אין לו מטרה כזאת, הראינו את זה.

כרמל שאמה-הכהן: מה המשמעות מבחינת "רשת"?

אבי צבי: בבקשה, אני אראה לך.

נחמן שי: רגע, אני רוצה להבין: בימים שאתה משדר, אתה מוכר את הפרסומות לשידורי חדשות.

אבי צבי: נכון.

נחמן שי: זאת אומרת, שאם יש ירידה בצפייה באותו יום, אתה מרוויח פחות.

אבי צבי: אני "אוכל אותה".

אבי צבי: ברור, זה כל התרגיל.

אבי צבי: עכשיו, אם היית אומר זה תחרות, אז היית אומר: מה אתה רוצה, ירד לך הפרסומות, עלה בערוץ-24.

אבי צבי: אבל בערוץ-24 לא מוכרים פרסומות באותם ימים.

אבי צבי: אז הכול שקר.

אבי צבי: נלך עוד אחד קדימה.

אבי צבי: אני מסיים.

אבי צבי: אני לא אעבור על כל זה, אני חושב שמיציתי.

אבי צבי: עשינו חשבון כלכלי מאוד מאוד פשוט, אני שם לכם מספר שאולי עיתונאים מכירים.

אבי צבי: נקודת רייטינג ב"רשת", נקודה אחת של רייטינג ב"רשת" במהלך של שנה, שווה 12,000,000 שקל נטו.

אבי צבי: חברים, הנזק שנגרם לי בשנה הוא 54,000,000 שקל.

אבי צבי: זו מתמטיקה, אתה לא צריך להיות כלכלן, כל אחד, אני יכול להוציא לכם מחשבים, ללמד אתכם איך עושים את זה.

אבי צבי: זה הנזק הישיר.

אבי צבי: אם בצד השני הייתם מראים לי ערוץ שמרוויח 54,000,000 שקל הייתי יושב בשקט, הייתי אומר: חבר'ה, זו תחרות, מה לעשות.

אבי צבי: אבל פה אין תחרות.

אבי צבי: פה יש בצד השני ערוץ שלא מוכר פרסומות, מפסיד, כדי שאני אפסיד את ה-54,000,000 שקל.

אבי צבי: תאכפו את החוק.

אבי צבי: כל מה שאני מבקש, כל מה שאני מבקש, זה שתגידו להם: חברים, אתם לא מקדמים בתוכניות, חברים, אתם לא שמים פרסומות.

אבי צבי: אתם רוצים למכור, תמכרו.

אבי צבי: נראה אתכם מוכרים ל-24, תמכרו גם ל-10.

אבי צבי: כל מה שאני מבקש זה שתאכפו את החוק.

אבי צבי: אני נגד תחרות?

אבי צבי: אני בעד תחרות, אבל הוגנת.

אבי צבי: אני נאמתי פה בכיסא הזה, ישבתי ואמרתי שצריך להציל את ערוץ-10, אני עשיתי את זה.

אבי צבי: זה לא באינטרס שלי, זה לא באינטרס הכלכלי שלי.

אבי צבי: ילמדו אותי תחרות?

אבי צבי: רק תשמרו עלינו.

אבי צבי: כל השוק הזה לפני פשיטת רגל.

אבי צבי: לא רק ערוץ-10, גם "רשת" במצב קשה, ואפילו "קשת" מפטרת, אפילו "קשת" פיטרה את כל הטאלנטים, סגרה תוכניות והיא מתבכיינת.

אבי צבי: היא הוציאה מכתב שזה הכול אשמתנו, שלא שילמנו תמלוגים ודמי זיכיון.

אבי צבי: תגנו עלינו, זה כל מה שאני מבקש.

כרמל שאמה-הכהן: מר צבי, מתי בפעם הראשונה התלוננתם על העניין הזה ולמי?

אבי צבי: אני רוצה להיות פה מאוד זהיר.

אבי צבי: תראו, יש דברים שהם בשיחות on going.

אבי צבי: הנושא הזה מתגלגל.

אבי צבי: הוא מתגלגל עם מועצת הכבלים והלוויין, הוא מתגלגל עם הרשות השנייה.

אבי צבי: פרזנטציה מסודרת לרשות השנייה דומה, מזכירה את זאת, עשינו במסגרת אחרת לגמרי, לפני כשלושה-ארבעה חודשים.

אבי צבי: קיבלנו תגובה שאומרת: וואו, אנחנו המומים, אנחנו צריכים ללמוד את הנתונים ולראות איך מטפלים בהם.

אבי צבי: ואנחנו הוצאנו להם את המכתב הזה בסך הכול כדי למסמך את המצגת שעשינו ולהגיד: חבר'ה, היינו נורא רוצים שיתחיל פה איזה תהליך מהיר.

אבי צבי: כל יום עולה לי כסף.

אבי צבי: אין לי טענה לרשות השנייה, שלא ישתמע לא נכון, אני לא מרגיש שממסמסים אותי או מורחים אותי או לא מקשיבים לי.

אבי צבי: אין לי טענה אליהם, אבל הנה אני יושב בוועדה הזאת ואני מבקש מהוועדה, מבקש מהרגולטור, לא יודע מי זה הרגולטור – מועצת הכבלים והלוויין, הרשות השנייה, משרד המשפטים, משרד האוצר, ועדת הכלכלה - -

נחמן שי: המשטרה.

אבי צבי: - - המשטרה, לא יודע מי זה הרגולטור פה.

אבי צבי: אני מבקש מהרגולטור תעשו סדר, הם עוברים על החוק, עוברים פשוט על החוק.

כרמל שאמה-הכהן: ההגבלים העסקיים מודע לנתונים האלה?

אבי צבי: לא, אני לא עסוק בלהכפיש.

נחמן שי: אתה רוצה לתת דיון?

כרמל שאמה-הכהן: אני רוצה שקודם כול "קשת" יגיבו.

נחמן שי: "קשת" והרשות השנייה.

נחמן שי: הוא השופט.

נחמן שי: נראה לי.

נינו אבסדזה: הוא הרגולטור לצורך העניין.

כרמל שאמה-הכהן: בבקשה, "קשת".

טלי גורן: יו, איזה מופע.

טלי גורן: מרתק.

טלי גורן: אני רוצה לדבר קצת על עובדות.

טלי גורן: אני לא הכנתי מצגת, לא ידעתי שאפשר להכין מצגת של חצי שעה שיש בה מניפסט, לא נאמר לי שאפשר, אבל אני כן רוצה לקרוא לכם כמה עובדות כדי לשים את הדברים על דיוקם.

טלי גורן: יש בעצם שלושה דברים עיקריים.

טלי גורן: ברבעון האחרון התגשמו חלומותיה של "רשת": אין "האח הגדול", אין ערוץ-,20 וגם ערוץ-24 רק עכשיו התחיל את עונת הקיץ שלו.

טלי גורן: מה קרה ברבעון האחרון?

טלי גורן: "רשת" הציגה שפל של שמונה שנים.

טלי גורן: שפל של שמונה שנים, לא היה דבר כזה בתולדות ערוץ-2, שזכיין הגיע לשיא השפל מבחינת הרייטינג בלי תחרות, לא מצד ערוץ-20, לא מצד ערוץ-24.

טלי גורן: זה מה שקרה.

טלי גורן: "רשת" מפסידה.

טלי גורן: אני חייבת להגיד כאן את הדבר הזה, ערוץ-10 היו לו הרבה מאוד טענות לרגולטור אבל הוא אף פעם לא הביא את הדיון להתמודדות מול תחרות.

טלי גורן: עם כל הקושי של ערוץ-10 הוא ידע להתמודד בגאווה, והנה, גם היום, לצערי הרב – כפלטפורמה של ערוץ-2 אני אומרת – ערוץ-10 מנצח ערב אחרי ערב אחרי ערב את "רשת".

טלי גורן: המצב קשה.

טלי גורן: ממוצע הצפייה של "רשת" ברבעון השני, בואו נסתכל רגע, מול ערוץ-24 שמסתפק באחוז נניח.

טלי גורן: באפריל הציגה "רשת" שפל ממוצע של 14.1%, במאי 16.7 וביוני זה התדרדר לממוצע של 13.3.

טלי גורן: זה קרה ברבעון האחרון.

נחמן שי: מה זה 13.3?

טלי גורן: אחוז ממוצע.

נחמן שי: זה רייטינג יומי.

טלי גורן: נכון.

טלי גורן: של "רשת".

נחמן שי: של כל התוכניות?

טלי גורן: מתחילת השנה "רשת" החליפה ארבע פעמים את התוכנית המשודרת ב-19:00 בערב, ב"פרה פריים".

טלי גורן: אתם יודעים מה המשמעות של זה מבחינה מקצועית?

טלי גורן: Lead outנוראי לחדשות של ערוץ-2.

טלי גורן: ארבע פעמים.

טלי גורן: במה עסקו התוכניות של "רשת"?

טלי גורן: בקידום עצמי של תוכניות מהממות כמו "רוקדים עם כוכבים" ו"משאבת הכסף" ועוד כאלה וכאלה, ו"המרוץ למיליון" ו"דה ווייס".

טלי גורן: זה היה מתחילת השנה, כשהם עברו ימים.

טלי גורן: ההובלה הלקויה הזאת, כמו שאמרתי לכם, הובילה בעצם את החדשות לשחיקה.

טלי גורן: שימו לב מה קורה ל"אולפן שישי", לצערי הרב הוא נמצא בקריסה.

טלי גורן: למה?

טלי גורן: כי התוכנית שלפני והתוכנית שאחרי מניבה רייטינג מביך.

טלי גורן: אגב, ביום שישי, בלי שום תחרות.

טלי גורן: התוצאה היא שמהדורות החדשות בימי החול משיגות תוצאות נמוכות משמעותית בימים של "רשת".

טלי גורן: אנחנו חשבנו עד עכשיו שהפגיעה ב"חברת החדשות" זה עניין פנימי, שלא לרגולטור להתעסק בו.

טלי גורן: אבל הפנייה של "רשת" הובילה את זה שכנראה הגיעה העת לבחון את הפגיעה בחדשות באופן פומבי.

טלי גורן: ב"לייט נייט" ערוץ-10 גובר על "רשת": 9.4% לערוץ-10, אל מול 8% ל"רשת".

טלי גורן: בוא נראה מה קורה ביום שישי.

טלי גורן: דיברנו: שידורים חוזרים, תוכניות קידום, אחלה "פרוגרמינג".

טלי גורן: "רשת" אגב לא טרחה גם להציב שום תחרות מול משחקי היורו.

נחמן שי: מה אתם עשיתם?

טלי גורן: באמת קשה להיות שותפים של "רשת" בפלטפורמה שנקראת ערוץ-2.

טלי גורן: בוא נחשוב מי פוגע במי.

אבי צבי: לא אמרתם שאתם הולכים?

אבי צבי: מתי אתם הולכים?

אבי צבי: הם אמרו שהם הולכים כמה פעמים.

אילאיל לבנת: אנחנו בסקירת רייטינג, אנחנו בדיון מרתק על רייטינג.

אילאיל לבנת: לא על הפרת חוק, יש דיון על רייטינג.

כרמל שאמה-הכהן: אני מבקש לא להפריע.

נחמן שי: אבל היו תאומים סיאמיים והם סרבו להיפרד.

נחמן שי: היו תאומים סיאמיים, הצענו להם להיפרד.

אבי צבי: הם הודיעו שהם הולכים.

נחמן שי: סעו כל אחד לדרכו.

אבי צבי: אני אסיע אותם.

טלי גורן: סליחה?

טלי גורן: היו"ר, 50 שקפים?

טלי גורן: שלוש דקות של שקט.

כרמל שאמה-הכהן: כמה שתרצי.

נחמן שי: זה נהיה שידוך קטלני.

טלי גורן: 50 שקפים, שלוש דקות של שקט, זה הכול.

טלי גורן: לא להתעצבן.

טלי גורן: זה קשה, אבל לא להתעצבן.

טלי גורן: ככה זה כשמגיעים לשפל.

טלי גורן: בוא נראה מה עוד.

טלי גורן: קשה.

טלי גורן: אני חייבת להגיד לכם שלגלגל על כתפיו הצרות של ערוץ-24 את כל תחלואיה וכל קשייה של "רשת" זה קצת מביך.

טלי גורן: בכל מה שקשור לקידום ערוץ-24 – אני מקווה שאתה מקשיב לי בקשב רב.

כרמל שאמה-הכהן: אל מי דיברת?

טלי גורן: אליך.

כרמל שאמה-הכהן: אין לך מושג כמה אני מקשיב לך.

טלי גורן: אני בטוחה.

טלי גורן: בכל מה שקשור לקידום 24, כביכול על חשבונה של "רשת", אני רק רוצה להסביר לכם, שההבדל בין הממוצע של ערוץ-24 בימים של "קשת" ובימים של "רשת" הוא פרומיל, ובסוף שבוע הוא שני פרומיל.

נחמן שי: אבל אבי הציג נתונים אחרים.

טלי גורן: נכון, אבל אני מדברת על עובדות.

נחמן שי: אנחנו בשלב ברור העובדות כרגע.

נחמן שי: אני רק רוצה לדעת על מה אנחנו מדברים.

טלי גורן: אז אני אתן לך את התשובות.

נחמן שי: אבי אמר שבימי "קשת" ערוץ-24 נמוך מאוד, ובימי "רשת" הוא קופץ לגובה ומקזז מהם.

נחמן שי: אבי, נכון, זה מה שאמרת?

אבי צבי: חד-משמעית.

אבי צבי: נתתי את הנתונים עם התאריכים שמבוססים על ועדת המדרוג.

טלי גורן: נחמן, אשמח להעביר לך את כל הנתונים שתבקש לפי איזה ניתוח שתרצה.

טלי גורן: אתה מוזמן גם לשאול אותי, גם את ועדת המדרוג: שנה, רבעון, שבועון, מה שתרצה.

טלי גורן: רק לעובדות.

טלי גורן: אני שוב חוזרת לעובדות, לא למניפסט.

טלי גורן: העובדות הן כאלה: איך שלא תהפוך את זה, אתה יודע טוב כמוני, שערוצי נישה, בטח ערוץ מוזיקה, פועל ובעצם נצפה הכי הרבה ב"וויקנדים".

טלי גורן: תראה איזה יופי: בשנה שעברה "קשת" שידרה בשישי-שבת.

טלי גורן: איפה היה לערוץ-24 את הרייטינג הכי גבוה?

טלי גורן: מול "קשת".

טלי גורן: וגם את זה אתה מוזמן לבדוק, ואני אשמח גם להעביר לך נתונים.

טלי גורן: אגב, הנתונים האלה קודם כול יופנו לרגולטור שלנו.

נינו אבסדזה: במהלך כמה זמן זה היה, טלי?

נינו אבסדזה: שנה שלמה זה היה ככה?

טלי גורן: את יכולה לבדוק.

נינו אבסדזה: רק שאלתי.

טלי גורן: אגב, לשים סוגריים, ערוץ-24, לפני ש"קשת" נכנסה אליו, היה ערוץ על סף פשיטת רגל.

טלי גורן: היום הערוץ הזה מפרנס למעלה מ-200 משפחות, אז בוא ניתן לו טיפה כבוד לנוכח מצב השוק שלנו, שהוא כמובן נמצא במשבר.

טלי גורן: בוא נמשיך הלאה.

טלי גורן: נגעו כאן ב"אייל גולן קורא לך", אז אני רוצה גם לבחון את זה.

טלי גורן: באותה תקופה באמת ל"רשת" היה רייטינג מאוד גבוה.

טלי גורן: תראו את הדבר המדהים: בתקופה של "אייל גולן", "רשת" היתה בשיאה.

טלי גורן: זאת אומרת שאולי בעצם יש ערך לתחרות הזאת.

טלי גורן: כי אם עכשיו ערוץ-24 נמצא במצב שהוא הרבה פחות אטרקטיבי מהתקופה שבה "אייל גולן" היה, ו"רשת" נמצאת במצב הזה, אולי עדיף ל"רשת" להיות במצב של תחרות, אולי עדיף ל"רשת" ש"אייל גולן" יהיה מולה.

טלי גורן: אולי.

טלי גורן: ואגב, אם כבר בוחנים, יכול להיות שבכלל צריך להפוך את זה, כי "אייל גולן" עלה בערוץ-24 לפני ש"רשת" עלתה עם "דה ווייס", אז אולי "רשת", ה"ברודקאסט" האגרסיבי בחר לשים דווקא את "דה ווייס" מול ערוץ נישה מסכן וחלש שיש לו בסך הכול תוכנית אחת שהוא רוצה להתגאות בה, שזה "אייל גולן".

טלי גורן: אולי.

טלי גורן: אבל בוא נשים את הדברים כמו שנוח לנו, זה נחמד.

ארז בן הרוש: את לא מכירה את ה"פרוגרמינג"?

טלי גורן: לא, לא כדאי להתווכח.

טלי גורן: אני לא התווכחתי אתך.

אילאיל לבנת: יש כאן עיתונאים שהם כתבו שהם הקדימו את זה בגלל, אז זה לא משנה מה היא אומרת.

אילאיל לבנת: אל תתייחס.

טלי גורן: אני רוצה להמשיך לדבר האחרון.

טלי גורן: דבר אחרון שהוא נורא נורא חשוב, אני רוצה להתייחס למפתח של ההפסד.

טלי גורן: תראו, נדמה לי שאנחנו לקראת מצגת נוספת של "רשת", כי לפי ההיגיון שראינו, אם שברי אחוזים בערוץ-24 גרמו לנזק של 50,000,000 שקל, סביר להניח שאתם תזכו שוב לביקור של "רשת" כאן, שהם יציגו בישיבה הבאה את הנזק של 500,000,000 שקלים של ערוץ-10, כי זאת המתמטיקה.

יעל גאוני שקד: לא, כי הם מתנהלים בצורה הגונה.

יעל גאוני שקד: הם לא מפירים חוקים.

יעל גאוני שקד: אנחנו לא מדברים כאן על תחרות אלא על הפרת חוק.

טלי גורן: אמרתי: 50 שקפים, תנו לי שלוש דקות של שקט, אני מבטיחה.

טלי גורן: בוא נראה את הדבר הכי משעשע בדבר הזה.

טלי גורן: ערוץ-24 עושה פרומיל יותר ב"קשת" מאשר ב"רשת".

טלי גורן: אם פרומיל שווה 54,000,000 שקלים – נחמן, זה אחד הדברים החזקים – זה אומר, על פי החישוב שלי, שענף הפרסום הוא 54 מיליארד שקל.

טלי גורן: ערוץ-10 ברבעון האחרון פוגע פי עשר ב"רשת" מכל ערוץ אחר.

טלי גורן: זאת אומרת שאולי עוד מעט הוא יבקש לסגור גם את ערוץ-10 כי יש 5.4 מיליארד שקל של אובדן הכנסות.

טלי גורן: זה קשה להתחרות, זה באמת באמת קשה להתחרות, אבל אני אגיד לכם דבר אחר.

טלי גורן: אם יש איזשהן טענות, מעבר למשטרה ולהגבלים ולמיסים, יש ל"קשת" רגולטור, היא הרשות השנייה.

טלי גורן: אנחנו נשמח להשיב על כל שאלה, על כל בקשה, ולתת את המענה האמיתי, העובדתי, לרגולטור שלנו.

כרמל שאמה-הכהן: תודה רבה.

כרמל שאמה-הכהן: סיימת?

אבי צבי: אני יכול רק להגיב?

כרמל שאמה-הכהן: בוא נשמע את הרשות, ואחרי זה תגיב.

כרמל שאמה-הכהן: בבקשה.

אילן אבישר: אני רוצה להצטרף לדברים שנאמרו בפתח הישיבה על-ידי חבר הכנסת רוברט אילטוב, ולהביע בהחלט תמיהה – מורת רוח אולי אסור לי – מעצם הדיון במקום הזה.

אילן אבישר: אני חושב ששמענו פה בהחלט מצגת מרתקת, הנושאים האלה הם מעניינים מאוד, אנחנו פועלים בשקיפות וכולם יכולים לקבל פרטים, פרוטוקולים וכיוצא בזה.

אילן אבישר: התהליך.

אילן אבישר: אנחנו קיבלנו את המכתב מ"רשת" לפני שבוע.

נחמן שי: מתי קיבלתם?

נחמן שי: לפני שבוע?

אילן אבישר: באותו יום שפורסם שיש ישיבה של ועדת הכלכלה.

נחמן שי: מעולם לא ראיתם את הנתונים האלה ברשות השנייה?

אילן אבישר: כמו שאבי צבי הציג קודם, היתה מצגת בפני המועצה בהקשר קצת אחר, היו לנו גם שיחות על זה.

אילן אבישר: אנחנו בהחלט התחלנו בבדיקה, אבל באמת המכתב התניע איזושהי בדיקה יותר אינטנסיבית ויותר פורמלית, שכבר מתנהלת שבוע, אבל אנחנו קצת עצרנו את זה בגלל הדיון בוועדה.

נינו אבסדזה: אבל היתה אותה מצגת קודם, זה מה שאתה אומר?

אילן אבישר: כן, היתה אותה מצגת.

נחמן שי: את המצגת הזאת לא ראית עדיין.

אילן אבישר: לא, משהו אחר.

אילן אבישר: אני רק רוצה להגיד כמה דברים.

אילן אבישר: כמו שראיתם, יש פה מספר בעיות שדורשות ליבון מאוד יסודי.

אילן אבישר: נתחיל עם סוגיית ההגדרה של מה זה קידום תוכנית בערוץ שלך או תוכנית שלך.

אילן אבישר: האם בחדשות הבוקר בימי "רשת" שמראיינים מישהו שאמור להופיע ב"רוקדים עם כוכבים", זה קידום או לא קידום?

אילן אבישר: אנחנו מכירים את השוק ובסך הכול הזכיינים במצוקה.

אילן אבישר: הגישה שלנו היא קצת יותר ליברלית בדברים האלה.

אילן אבישר: אנחנו בהחלט עוצרים דברים שנראים בוטים או עסקיים מדי, אבל הדברים האלה הם שגורים והם נוכחים בכל הערוצים ובכל מערכי התקשורת, הייתי אומר, והשידור.

אילן אבישר: והדבר השני זה שיש פה גרסאות שונות שדורשות בדיקה מאוד יסודית.

אילן אבישר: כבר פה יכולתם לשמוע שהיו את הנתונים שהציגו "רשת", יש את הנתונים שיציגו "קשת".

אילן אבישר: התנאי שלנו לאישור של הפעלת ערוץ-24 על-ידי "קשת" היה, בין היתר, שקיפות פיננסית של ערוץ-24, כדי לבדוק, בין היתר, את כל אותן אפשרויות של משחקים או התנהלויות כספיות שעלולות לעורר חשד מבחינת השירות של זה או מבחינת חוקי התחרות.

אילן אבישר: והדבר השלישי.

אילן אבישר: יש פה שחקן נוסף וזה מועצת הכבלים והלוויין.

אילן אבישר: סך הכול גם ערוץ-20 וגם ערוץ-24 הם תחת פיקוח של הרשות האחרת, אז זה גם דורש סוג של התנהלות מאוד זהירה בקבלת מידע ופרטים.

אילן אבישר: בשורה התחתונה, אני חושב שדרגות הרזולוציה של הדיון הזה הן כאלה שבאמת זה המנדט של הרגולטור, ובמקרה הזה אני חושב שהרשות השנייה היא הגורם המרכזי לעיסוק בנושא הזה.

אילן אבישר: תנו לנו לעשות את המלאכה.

אילן אבישר: אני אשמח לשמוע אם יש איזושהי פרספקטיבה שבה המחוקק יכול גם כן להתערב, אני בהחלט פתוח לזה.

אילן אבישר: אבל מה ששמעתי היום, ממה שאני מכיר את הנתונים, זה צריך לחזור אלינו.

אילן אבישר: ונדמה לי שכל הצדדים גם יודעים ויודו, לא בגלל שהם חוששים מאתנו, שאנחנו נהיה הגורם ההוגן, האחראי, היסודי והרציני שיטפל בתלונות שנשמעות כאן.

כרמל שאמה-הכהן: תודה רבה, אבישר.

כרמל שאמה-הכהן: רק להזכיר לך, שבערך באותם כסאות שאתה יושב עכשיו, ישבת, אתה או המנכ"ל שלך לשעבר, בעניין הדיונים בערוץ-10, וכל כך זעקתם לעזרה לערוץ-10 והיה חשוב לכם.

כרמל שאמה-הכהן: אנחנו לא רוצים ש"רשת" תגיע למצב של ערוץ-10 כתוצאה מתחרות לא הוגנת, ולכן אנחנו מתריעים יום לפני.

כרמל שאמה-הכהן: אנחנו רוצים לוודא שאתה הולך לבדוק את זה בצורה הכי אמיתית, הכי מהירה, וזה מה שאנחנו מבקשים.

כרמל שאמה-הכהן: אנחנו לא באים לשפוט לפני שאתה שופט.

כרמל שאמה-הכהן: יכול להיות שנפעיל ביקורת על השיפוט שלך אחרי זה, או על הדרך של הבדיקה, אבל זה מה שאנחנו רוצים לוודא.

כרמל שאמה-הכהן: רצינו מאוד שחברי הכנסת יידעו, רגע לפני שמגיע דיון שלא צריך בו רזולוציות כל כך מפורטות, שתהיה רזולוציה מאוד ברורה: "רשת" תהיה בסכנת סגירה.

כרמל שאמה-הכהן: ואז בערוץ-10, שאנחנו עדיין לא יודעים איך לעזור לו, גם נצטרך להתמודד עם בעיה של "רשת".

כרמל שאמה-הכהן: מעבר לדברים האחרים שעלו פה, שבמבט ראשוני, יכולים להיות בעיות של מחירי העברה ושל מיסוי ושל פגיעה בתחרות, כי תחרות זו מלה יפה, אבל בשם המלה היפה הזאת הם עושים דברים מאוד לא יפים.

כרמל שאמה-הכהן: ולכן אנחנו סומכים עליכם באופן מלא.

כרמל שאמה-הכהן: אנחנו רוצים לוודא שהתהליך יוצא לדרך, שאתם תעדכנו אותנו.

כרמל שאמה-הכהן: זו הפוזיציה שלנו, לא מעבר לזה.

כרמל שאמה-הכהן: לא באנו להחליף את השיקול דעת שלכם בשלב הזה ולא באנו לומר לכם מה להחליט.

כרמל שאמה-הכהן: סומכים על המקצועיות שלכם, אתם בטח יותר מקצועיים מאתנו בבדיקה הזאת, אבל חובתנו להיות ערניים כי היתה פה מצגת.

כרמל שאמה-הכהן: אני שמעתי דברים יותר קשים, ונתבקשתי לא לחזור עליהם אז אני לא אחזור עליהם, אני מכבד.

כרמל שאמה-הכהן: ואני יודע עוד עובדות אחרות לגבי ההתנהלות של "קשת", על נורמות ההתנהגות שלהם, שהן מבהילות, אני אומר לך את זה, אבל אני לא אשים אותן כאן על השולחן, ואי-אפשר לחלוק עליהן.

כרמל שאמה-הכהן: כשמעירה לי הגברת גורן אם אני מקשיב לה, אז אני יכול להגיד לך שאני גם מקשיב לה וגם קורא את האס.

כרמל שאמה-הכהן: אם.

כרמל שאמה-הכהן: אסים שאני מקבל מטעם "קשת", ואני מפעיל את מדיניות הענישה שלהם כלפי מי שלא אומר "שמאל ימין שמאל" ל"קשת".

כרמל שאמה-הכהן: הכול אנחנו מבינים, אבל אנחנו משאירים את זה בידך.

אילן אבישר: תודה רבה.

כרמל שאמה-הכהן: כן, חבר הכנסת נחמן שי.

אילת מצגר: אני יוכל להוסיף משהו, בבקשה?

נחמן שי: תן לאיילת.

אילת מצגר: אני רוצה להוסיף על דבריו של אילן, שכמובן תחרות בין הזכיינים בערוץ-2 היא לא רק לגיטימית, היא גם מובנית.

אילת מצגר: חלק מההצלחה של הערוץ הזה נובעת מהתחרות בין "קשת" ו"רשת", ובזמנו גם בין "טלעד", וזה אחד הדברים שבאמת נתן את הערך המוסף לערוץ הזה ואת ההצלחה שלו.

אילת מצגר: כפי שאתה אומר, צריך לבדוק מהן הגבולות של התחרות הזו ואם זה מתנהל בזירה שהיא לגיטימית.

אילת מצגר: הבדיקה של הרשות השנייה לא מתחילה היום ולא התחילה לפני שבוע.

אילת מצגר: הנושא הזה מוגדר, התקבלו החלטות בעבר, מסגרת שבתוכה "קשת" כן או לא יכולה לשדר פרסומות או קידום של ערוץ-24.

אילת מצגר: צריך להיות מאוד ברור שהרשות פועלת בעניין הזה, הרשות קבעה גם בעבר הפרות במקומות שזה לא היה לגיטימי, שזה היה בניגוד להיתר שניתן בעניין הזה.

אילת מצגר: הנושא הוא לא חדש, אנחנו כן מטפלים בעניין, אנחנו נבדוק עכשיו את הטענות החדשות שמועלות על-ידי "רשת" בפנייה הזו, שהטענות האלה לא הועלו בפנינו בעבר.

כרמל שאמה-הכהן: כן.

כרמל שאמה-הכהן: בבקשה, חבר הכנסת נחמן שי.

נחמן שי: תודה רבה.

נחמן שי: אני מרגיש קצת שאני מציץ לחדר המיטות של ערוץ-2, שזה מעניין, כל אחד אוהב כנראה באיזשהו מקום, באיזה פינה, להציץ.

נחמן שי: לא ראיתי מעודי בוועדה של הכנסת פרזנטציה מהסוג הזה, אבי, אני אומר לך את זה בכנות.

נחמן שי: היא מרתקת, היא מעניינת.

נחמן שי: הדבר היחיד, אם זה המקום להציג אותה.

נחמן שי: זו השאלה.

נחמן שי: והיא גם חשובה אפילו, אני לא פוסל את הנתונים שהבאתם.

נחמן שי: השאלה אם אנחנו לא ברצון הזה שלכם וכן הלאה, להתערטל לפנינו, אם לא דילגתם על דרג ביניים מאוד חשוב שנקרא הרשות השנייה ומועצת הכבלים והלוויין.

נחמן שי: אם בסוף תהיה מועצה אחת, מה שאני חושב שצריך לקרות, אז תהיה כתובת אחת, אבל יש כאן שתי כתובות, כי שיבוץ תוכניות בכבלים ובלוויין הוא עניינה של המועצה ההיא, וכאן הדברים אולי מתנגשים.

נחמן שי: עוד הערה אחת תחילתית.

נחמן שי: אנחנו עד עכשיו הבחנו בתאומים סיאמיים פה ביניכם, ויכול להיות שהגיע הזמן להפריד, כרמל.

נחמן שי: בשעתו הוגשה לנו הצעה לרפורמה ועודדנו אותה, אישרנו אותה אפילו, בסוף היא לא יצאה לפועל.

נחמן שי: אם זאת האווירה ואלה היחסים בין שני גורמים שמשדרים ביחד, ויש להם אפילו בן משותף שקוראים לו "חברת החדשות", שכולם צריכים לטפח אותו ולשמור עליו כי כל אחד יודע, הוא הפרה המניבה שמזינה את שניכם בצורה הכי טובה והכי יעילה.

נחמן שי: אם הילד הזה עוד מקבל פה חינוך מוגבל שלושה ימים בשבוע וחינוך מתוגבר בארבעה ימים בשבוע, ייצא ילד עם צרכים מיוחדים.

נחמן שי: עכשיו אתייחס לגופו של עניין.

נחמן שי: יש פה השתקפות של המשבר שפוקד את התקשורת בישראל.

נחמן שי: בימים טובים זה לא היה מגיע לכאן.

נחמן שי: גם אתם הייתם יוצאים נשכרים, הם אולי היו יוצאים יותר נשכרים, וגם ערוץ-10 שיושב פה ודומע, כמו תמיד, היה יוצא נשכר.

נחמן שי: אבל יש משבר בענף הזה, וכשלוחץ אז כולם מוציאים את זה החוצה.

נחמן שי: השאלה היא אם הכנסת יכולה לעזור למשבר הכולל.

נחמן שי: היא לא יכולה לעזור והיא לא צריכה לטעמי להיכנס לתחרות שמתנהלת ביניכם.

נחמן שי: אם יש בה פגמים אתיים למשל, אתה אומר, או מסחריים ואחרים, אנחנו לא חוקרים.

נחמן שי: ואנחנו באמת לא יודעים.

נחמן שי: אני שאלתי אותך על המשטרה, כי זה נראה לי – אבל אולי.

נחמן שי: אני חושב שרשות ההגבלים אולי צריכה לחקור את זה, אני לא יודע מה עמדתה, או גופים אחרים שאומרים: נוצר פה כשל שוק, יש גורם אחד חזק מאוד, אולי הוא מחזיק למעלה מ-50%.

נחמן שי: אתם יודעים, יש כאן יועצים משפטיים, תבדקו את זה.

נחמן שי: אני לא חושב שהכתובת היא הבית הזה.

נחמן שי: הבית הזה צריך לסייע למשבר הכולל שפוקד עכשיו את התקשורת בישראל.

נחמן שי: אני אומר את זה הרבה זמן, הוא צריך לעזור.

נחמן שי: הוא עוזר ליוצרים ולמפיקים כמה שהוא יכול.

דבורה קמחי: ומה קורה עם ערוץ-10?

דבורה קמחי: לא ניתן מענה בבית הזה, לצערנו הרב.

נחמן שי: נכון, אז ניסינו, את יודעת שניסינו.

דבורה קמחי: אני יודעת, אבל ערוץ-10 עומד להיסגר, וכולם מסתכלים מנגד.

נחמן שי: בעניין הזה, כמו בעניינים אחרים, אני תומך בכרמל.

נחמן שי: אם כרמל יוביל יוזמה אני אלך אתו.

נחמן שי: הוא צריך לעזור לי, העלינו הצעה אחת, נעלה עוד אחת, כדי לשמור על השוק הזה ולא לפגוע, כי הוא חיוני.

דוד אוחיון: אני יכול לומר כמה מלים בשם עובדי ערוץ-10?

נחמן שי: זה אדוני היושב-ראש, הוא מנחה.

כרמל שאמה-הכהן: כבר.

נחמן שי: אנחנו צריכים להתאחד לתמונה הכוללת, לתופעה הכוללת ולעזרה שאנחנו נגיש.

נחמן שי: בקרע הזה – הכואב בעיני, כי אני מכיר את האנשים שיושבים בחדר הזה ועושה כמה שאני יכול כדי לעזור להם – בקרע הזה, לצערי הרב, בגירושים הפומביים האלה, אני לא רוצה לטפל ואני לא חושב שאני צריך לטפל, אני מסתכל עליכם.

נחמן שי: עכשיו אני רוצה לנזוף גם בכם.

נחמן שי: אתם לא צריכים לחכות לרגע הזה, אתם צריכים לעבוד יותר מהר.

נחמן שי: ברגע שאתם מאתרים את הבעיה, יש לכם את שני הגופים האלה.

טלי גורן: לו יש בעיה.

נחמן שי: אוקיי, לא משנה.

נחמן שי: זה התפקיד שלכם ברשות.

כרמל שאמה-הכהן: טוב, חבר הכנסת שי, אנחנו חייבים לעבור לדיון הבא.

נחמן שי: יש לכם את הכוחות, יש לכם את האמצעים, אתם צריכים לעשות.

נחמן שי: תודה.

אילן אבישר: רק שאלה.

אילן אבישר: זה קואליציה או אופוזיציה?

נחמן שי: זו לא הערה שאני רוצה לקבל.

נחמן שי: זה ממש מקביל להערה של הגברת ליושב-ראש.

נחמן שי: ואחר כך אני גם אתלבט אתך מה אני צריך לעשות במהלכים הפוליטיים שלי, אני בטוח שתעזור לי.

כרמל שאמה-הכהן: אתה עדיין מתלבט?

נינו אבסדזה: אתה רוצה את כל התשובות עכשיו פה?

כרמל שאמה-הכהן: נינו אבסדזה, בבקשה.

נינו אבסדזה: תודה רבה, אדוני היושב-ראש.

נינו אבסדזה: בהחלט כן, איילת, זה התחום שלכם, ואילן, אמרת כרגע שאולי בעתיד אתה רואה איזשהו פוטנציאל של התערבות של מחוקק.

נינו אבסדזה: במדינה חופשית ודמוקרטית עם חופש ביטוי אני לא רוצה להתערב כמחוקקת.

נינו אבסדזה: במיוחד בתקופה כל כך רגישה בתחום התקשורת, שמצד אחד יש משבר, וכולנו יודעים וכולנו מדברים מהו המשבר הזה.

נינו אבסדזה: מצד שני לתקשורת יש השפעה ענקית, ומקבלי ההחלטות ואנשי ציבור, וכל מי שיושב כאן ליד השולחן הזה מאוד תלויים בה, אין לשכוח את זה.

נינו אבסדזה: לא רק תלויים, אלא במקרים מסוימים אולי אפילו פוחדים ממנה.

נינו אבסדזה: יש כתובת על הקיר ולכתובת הזאת קוראים ערוץ-10.

נינו אבסדזה: אז יש פה תלות מאוד מאוד ידועה, של פוליטיקאים, של אנשי ציבור, עם התקשורת, בגלל זה אני לא רוצה שגם בעתיד תהיה פרספקטיבה כלשהי שאני אשב כאן בוועדה ואדון, מה קורה בין שתי זכייניות.

נינו אבסדזה: אבי, הפרזנטציה היתה מרתקת, ואין לי ספק שגם לטלי, ברגע שהיא תצא, גם שמעתי כמה נתונים, תהיה פרזנטציה נורא מעניינת, אבל אני רוצה לדעת על זה כאזרחית.

נינו אבסדזה: אני אשמח לשמוע על זה מעיתון אבל לא לדון בזה פה.

נינו אבסדזה: זה גם לא נכון, כי ההתערבות שלנו, אנחנו יודעים איך היא מתחילה, אנחנו לא יודעים איך היא נגמרת.

נינו אבסדזה: לצערי הרב, אנחנו יודעים איך היא מתחילה והיא יכולה להיגמר, להבדיל כל ההבדלים, כצנזורה בעיתון אחד, למשל כמו שקרה ב"ישראל היום", שלוקחים מכתב ומצנזרים חצי.

נינו אבסדזה: אנחנו יודעים שמתחילה ההתערבות, זה בהחלט יכול להיגמר רע.

נינו אבסדזה: הרשות השנייה, הרגולטור, תדונו כמה שאפשר מהר, אנחנו נשמח לקבל - - -

אילן אבישר: אני רק מבקש שהדברים האלה גם יהדהדו כשנדון בתזכיר החוק המוצע לאיחוד הרגולציות, שכרגע הוא מוצע להיות פנים ממשלתי ולא חוץ ממשלתי.

אילן אבישר: זה אותנו מאוד מאוד מדאיג, כי הדברים האלה שאמרת לפי דעתי הם מאוד מאוד רלוונטיים לסוגיה הזאת.

אסף אמיר: הולך להיות דיון בנושא?

כרמל שאמה-הכהן: שנייה.

כרמל שאמה-הכהן: בבקשה, אדוני.

דוד אוחיון: אדוני היושב-ראש, אני נציג עובדי ערוץ-10.

דוד אוחיון: ברשותך, אני רוצה להגיש לך מכתב שכתבנו, עובדי הערוץ.

דוד אוחיון: אני חייב, ברשותכם, דווקא בפורום המכובד הזה, לצערי אין כאן את כל חברי הוועדה, תראו לאן הדיון בשוק התקשורת הולך היום.

דוד אוחיון: כמו שהגדיר פה חבר הכנסת נחמן שי, לחדר המיטות בין "רשת" ל"קשת".

דוד אוחיון: ערוץ-10 הפך להיות פתאום בלתי רלוונטי, ערוץ שמפרנס באופן ישיר 500 משפחות, אני מבקש שתזכרו את המספר הזה, 500 משפחות עובדות היום בערוץ-10.

דוד אוחיון: אני אחראי למשאבי אנוש בערוץ, ואני אומר לכם, אני קולט את כל עובדי הערוץ.

דוד אוחיון: 500 אנשים מתפרנסים באופן ישיר מהערוץ הזה, ובאופן עקיף עוד 2,000 משפחות.

דוד אוחיון: כולנו רואים את המשבר בשוק, כולנו יודעים מה הולך להיות עוד שבועיים.

דוד אוחיון: כשהכנסת תצא לפגרה של מושב הקיץ, תחזור לחורף, כבר לא יהיה ערוץ-10.

דוד אוחיון: גם "קשת" גם "רשת" יודעים את זה.

דוד אוחיון: לדעתי, בסתרי ליבם, כמה שהם החמיאו לנו לפני שתי דקות על התחרות ההוגנת והכנה שלנו, בסתרי ליבם הם ישמחו אם ערוץ-10 לא יהיה, או אולי לא בסתרי ליבם.

דוד אוחיון: אנחנו דואגים למקום העבודה שלנו.

דוד אוחיון: אני פונה אליכם, אליך, אדוני היושב-ראש, תדאג לנו, למקום העבודה שלנו.

דוד אוחיון: אנחנו מפרנסים משפחות, מדובר בערך ב-10,000 נפשות שמתפרנסות מערוץ-10 באופן ישיר.

דוד אוחיון: ערוץ-10 מחר ייסגר, כולנו נצא לרחובות.

דוד אוחיון: אני לא חושב שאנחנו נואשים, סליחה, כמו מר סילמן, שאני מאחל לו בריאות, אבל אנחנו לא רחוקים, לא רחוקים להיזרק לרחוב.

דוד אוחיון: וכל זה בגלל מה?

דוד אוחיון: בגלל בקשה לדחות חוב של 45,000,000 שקל.

דוד אוחיון: לדחות את החוב הזה, לא למחוק אותו, מעולם ערוץ-10 לא ביקש למחוק חובות.

דוד אוחיון: רק לדחות לכמה תשלומים כדי שערוץ-10 יוכל לקבל את הרישיון ש"קשת" ו"רשת" לא רוצות לקחת, כי הן חוששות ממצב שעוד שלוש שנים הן יחזרו לדיונים פה.

דוד אוחיון: אז אנחנו רק מבקשים, סליחה שאני אומר את זה בצורה הזאת, אני מתנצל, תעבדו בשבילנו בצורה אמיתית.

דוד אוחיון: אני פונה אליך, אדוני היושב-ראש, ואני יודע שמר נחמן שי והגברת נינו אבסדזה פועלים כל השנים לטובתנו.

דוד אוחיון: זה לא לטובתנו, זה לטובת השוק הזה ולטובת התחרות ולטובת הפלורליזם.

דוד אוחיון: ואני באמת מתחנן אליך באופן אישי: אנא ממך, תדאג, תעשו הכול, תהפכו עולמות, כי מחר אנחנו נצא הביתה לרחובות.

דוד אוחיון: אנחנו נצא לרחובות וניזרק לרחוב.

דוד אוחיון: אני לא אומר את זה כטאלנט, אני לא אומר את זה כאחד שמרוויח עשרות אלפים, אני אומר את זה כעובד מן המניין בערוץ-10.

דוד אוחיון: אני בערוץ-10 מיום הקמתו, ומעולם לא היינו במצב כזה.

דוד אוחיון: רק מה הערוץ מבקש: דחייה של החובות לשלושה תשלומים, ארבעה תשלומים.

דוד אוחיון: הרי הערוץ תמיד שילם את החובות שלו, בסוף הוא תמיד שילם את החובות שלו.

דוד אוחיון: כדי שנוכל לקבל את הרישיון, כדי שנוכל טיפה להוציא אוויר ולנשום, לראות שיש לנו איזשהו אופק קדימה, לנו ולמשפחות שלנו.

דוד אוחיון: תודה רבה.

כרמל שאמה-הכהן: תודה רבה.

לאה ורון: מר ירמיהו קדושי ביקש רשות דיבור.

כרמל שאמה-הכהן: לא, סיימנו.

ירמיהו קדושי: אני רוצה אבל לדבר בקשר לדברים.

כרמל שאמה-הכהן: בסדר, אנחנו כבר סיימנו.

ירמיהו קדושי: כן, אבל יש לנו מלה בתור יוצרים ואומנים.

ירמיהו קדושי: זה מאוד חשוב לנו להגיד את הדברים האלה.

כרמל שאמה-הכהן: אני יודע שזה חשוב.

כרמל שאמה-הכהן: אנחנו 35 דקות מעבר.

אסף אמיר: מתי נפגשים פעם הבאה?

כרמל שאמה-הכהן: אני מניח שבקרוב.

אסף אמיר: לא, כי אתה רואה מה קורה מסביב.

דוד אוחיון: אני יכול להוסיף עוד מלה אחת?

כרמל שאמה-הכהן: דיברת באריכות.

דוד אוחיון: משפט אחד.

כרמל שאמה-הכהן: בבקשה.

דוד אוחיון: אני קושר את הבקשה שלי ושל עובדי ערוץ-10 לדחייה של החובות, בזה שהוועדה המכובדת הזאת אישרה לפני כמה ימים, אני יודע, תקציב מיוחד לחדשות המקומיות ב"הוט" וב"יס".

אתי בנדלר: זה עדיין לא.

כרמל שאמה-הכהן: לא אישרה הוועדה.

כרמל שאמה-הכהן: ולא צפויה לאשר.

כרמל שאמה-הכהן: ועדת שרים.

כרמל שאמה-הכהן: זו הכתובת שלכם.

דוד אוחיון: אבל זה כסף ציבורי.

אסף אמיר: כבוד היושב-ראש, אפשר מלה בכל זאת?

כרמל שאמה-הכהן: חברים, מחכים אנשים בחוץ, כולל המפקח על הבנקים.

אסף אמיר: אבל באנו עד הנה.

אסף אמיר: עזוב, הבנקים מרוויחים גם כשהם לא מרוצים בחוץ.

כרמל שאמה-הכהן: אנחנו מודים לך על ההערה.

כרמל שאמה-הכהן: אפשרתי לך לומר את הדברים במלואם, למרות שזה לא נושא הדיון, אבל זה נושא מספיק חשוב שייאמר בכל הזדמנות שיש.

דוד אוחיון: תודה רבה.

דוד אוחיון: נשמח אם יהיה דיון מיוחד בעניין ערוץ-10, בוועדה המכובדת כאן.

כרמל שאמה-הכהן: אני בעד.

כרמל שאמה-הכהן: לעצם העניין.

כרמל שאמה-הכהן: הוצגו בפנינו, אני חושב, נתונים סותרים.

כרמל שאמה-הכהן: אני לא יכול להגיד שגם זה צודק וגם זה צודק.

כרמל שאמה-הכהן: צד אחד צודק.

ירמיהו קדושי: אבל לא הוצגה בפניך הבעיה של היצירה הישראלית והמוזיקה, שלא באה לידי ביטוי בערוץ-24.

כרמל שאמה-הכהן: הבנתי.

כרמל שאמה-הכהן: אדוני, אנחנו בסיכום של הדיון.

כרמל שאמה-הכהן: זה לא דיון על היצירה הישראלית.

ירמיהו קדושי: אבל הערוץ הזה הוא ערוץ ייעודי שאמור לתת מענה למוזיקה הישראלית והוא הפך להיות החצר האחורית של - - -

כרמל שאמה-הכהן: תבקש דיון על הנושא הזה.

ירמיהו קדושי: בדיוק זאת הבעיה.

כרמל שאמה-הכהן: תודה.

כרמל שאמה-הכהן: הוועדה מבקשת מהרשות השנייה למצות את הבדיקה.

אסף אמיר: כל עוד היא קיימת.

אסף אמיר: אבל היא לא תספיק.

אסף אמיר: אם החוק הולך לעבור, לא תהיה רשות שנייה שתספיק לטפל בזה.

כרמל שאמה-הכהן: אני לא רואה אותו עובר כל כך מהר.

כרמל שאמה-הכהן: הוועדה מבקשה מהרשות השנייה למצות את הבדיקה במקצועיות ובמהירות האפשרית, ולהניח את מסקנותיה גם בפני ועדת הכלכלה כדי שחברי ועדת הכלכלה יוכלו לקבל החלטה אם לפנינו, במערכת היחסים בין "קשת" ו"רשת", תחרות הוגנת או בריונות מסוכנת.

כרמל שאמה-הכהן: זו הבקשה שלנו, ואנחנו מחכים למסקנות שלכם.

נחמן שי: בוא תקבע לוח זמנים.

כרמל שאמה-הכהן: לוח זמנים, מה אתה מציע?

נחמן שי: שבועיים.

כרמל שאמה-הכהן: לא, כמה זמן תיקח הבדיקה?

נחמן שי: הנתונים הוצגו פה, אני מניח ש"קשת" יכולה להציג מעבר לדברים של טלי גם כן טיעונים.

כרמל שאמה-הכהן: בוא נשמע אותם.

כרמל שאמה-הכהן: כמה זמן להערכתכם?

אילת מצגר: אני מניחה שבין שבועיים לחודש.

כרמל שאמה-הכהן: עד חודש.

כרמל שאמה-הכהן: תוך 30 ימים נשמח לקבל.

כרמל שאמה-הכהן: תודה רבה לכל משתתפי הדיון.